Signe Riisalo		
Sotsiaalministeerium	
	
 	13.03.2025 nr 1-12/356 - 1	
signe.riisalo@sm.ee 		

	

Perearsti teenuse kättesaadavus Tallinna linnas		

Austatud minister Signe Riisalo	

Seoses Tallinna linnas tõstatunud küsimustega perearsti teenuse kättesaadavuse osas pöördume Teie poole ettepanekuga kaaluda muudatusi perearstiabi süsteemis, et tagada parem ligipääs esmatasandi tervishoiule. 

Tervishoiuteenuste korraldamise seaduse kohaselt on igal Eesti kodanikul, elamisloa või elamisõiguse alusel Eestis elaval isikul ja ajutise viibimisalusega Eestis seaduslikult viibival ning ravikindlustuse seaduse § 5 lõike 1 kohaselt kindlustatud isikul (edaspidi ajutiselt Eestis viibiv välismaalane) õigus registreeruda perearsti nimistusse ja vahetada kirjaliku avalduse alusel perearsti. (§ 8 lg 3). Mitteregistreerunud isiku määrab Tervisekassa perearsti nimistusse isiku kirjaliku avalduse alusel. 

Sotsiaalministri määrus Perearsti nimistu moodustamise, muutmise ja võrdlemise alused ja kord ning perearsti nimistute piirarv (§ 8 lg 1) sätestab, et Tervishoiuteenuste korraldamise seaduse §8 lõigete 43 ja 45 alusel määrab Tervisekassa nimistusse mitteregistreerunud isiku nimistusse.
Hetkel kehtiva hea tahte leppe kohaselt on perearstidel kohustus vastu võtta kõik patsiendid kuni 1600 nimistu piirini. Siiski on praktikas ilmnenud, et keeleliste ja kultuuriliste erinevuste tõttu ei ole kõik perearstid valmis uussisserändajaid ja teisi haavatavaid gruppe vastu võtma, mis võib kaasa tuua olukorra, kus inimene jääb esmatasandi arstiabita ning pöördub vältimatuks arstiabiks EMO-sse, suurendades seeläbi haiglate ja kogu tervishoiusüsteemi koormust.

Soovime juhtida tähelepanu sellele, et kehtiva korra järgi määratakse perearst alaealistele isikutele Tervisekassa otsusega juhul, kui neil pole võimalik leida perearsti. Leiame, et sama mehhanismi võiks kaaluda ka järgmiste sihtgruppide puhul täiskasvanud isikutega:

1)	Isikud, kellel puudub perearst (sh haavatavad sihtgrupid, näiteks eakad ja krooniliste haigustega inimesed),
2)	Rändetaustaga isikud.

Tallinna linna hinnangul võiks selline lahendus aidata kaasa sellele, et perearstide nimistutesse pääsemine muutuks sujuvamaks, paraneks tervishoiuteenuse üldine kättesaadavus ning väheneks rohelise ja sinise triaažiga patsientide arv erakorralise meditsiini osakondades. 
Ilma regulaarse perearsti jälgimiseta võivad terviseprobleemid jääda avastamata või süveneda, sundides inimesi abi otsima erakorralise meditsiini osakondadest. Samuti on krooniliste haigustega patsientide puhul oluline pidev jälgimine ja ennetav ravi, kuid perearsti puudumisel pöördutakse sageli EMO-sse, kus nende seisundit küll ajutiselt stabiliseeritakse, kuid terviklikku raviplaani ei pruugi tekkida. See koormab vältimatut arstiabi ja pikendab ootejärjekordi, mõjutades kogu tervishoiusüsteemi efektiivsust.

Oleme valmis arutama võimalikke lahendusi ja koostööd, et tagada Tallinna elanikele parem esmatasandi arstiabi kättesaadavus.

	
Lugupidamisega	

	
	
(allkirjastatud digitaalselt)	
Karl Sander Kase	
abilinnapea

	

Koopia:	Tervisekassa, Siseministeerium